IP ท็อปฟอร์ม! รายได้ 9 เดือนทะลุ 1,082 ลบ. ดันกำไรทะยานนิวไฮ 96 ลบ.
IP โชว์งวด 9 เดือน “นิวไฮ” กำไรทะยาน 96 ล้านบาท รายได้รวมทะลุ 1,082 ล้านบาท ตามการเติบโตของทุกกลุ่มผลิตภัณฑ์หลัก พร้อมรับรู้รายได้จากร้านขายยา “ดรัก แคร์” เติมพอร์ตอีกกว่า 257 ล้านบาท มั่นใจภาพรวมทั้งปี 65 รายได้รวมไม่ต่ำกว่า 1,600 ล้านบาท ทุบสถิติใหม่อีกครั้ง
IP โชว์งวด 9 เดือน “นิวไฮ” กำไรทะยาน 96 ล้านบาท รายได้รวมทะลุ 1,082 ล้านบาท ตามการเติบโตของทุกกลุ่มผลิตภัณฑ์หลัก พร้อมรับรู้รายได้จากร้านขายยา “ดรัก แคร์” เติมพอร์ตอีกกว่า 257 ล้านบาท มั่นใจภาพรวมทั้งปี 65 รายได้รวมไม่ต่ำกว่า 1,600 ล้านบาท ทุบสถิติใหม่อีกครั้ง
11 พ.ย. 2565

ดร.ตฤณวรรธน์ ธนิตนิธิพันธ์ ประธานเจ้าหน้าที่บริหาร บริษัท อินเตอร์ ฟาร์มา จำกัด (มหาชน) หรือ IP ผู้ดำเนินธุรกิจด้านการพัฒนา คิดค้น และจำหน่ายผลิตภัณฑ์เพื่อสุขภาพและนวัตกรรมความงามสำหรับคน และผลิตภัณฑ์สุขภาพสำหรับสัตว์เลี้ยงและปศุสัตว์ เปิดเผยภาพรวมผลการดำเนินงานงวด 9 เดือนแรกปี 2565 (มกราคม-กันยายน) ว่า บริษัทมีกำไรสุทธิและรายได้รวมทำสถิติสูงสุดครั้งใหม่ โดยกำไรสุทธิทะยานแตะ 96 ล้านบาท เติบโตกว่า 40% เทียบช่วงเดียวกันปีก่อน รายได้รวมจากการขายและบริการเติบโตเกือบ 76% แตะ 1,082.2 ล้านบาท ตามการเติบโตของทุกกลุ่มผลิตภัณฑ์หลัก
โดยเฉพาะกลุ่มผลิตภัณฑ์เวชภัณฑ์รักษาโรคเติบโตโดดเด่น 97.3% เทียบช่วงเดียวกันปีก่อน แตะ 290 ล้านบาท จากการเพิ่มขึ้นของทั้งกลุ่มเวชภัณฑ์ของบริษัท และกลุ่มรับจ้างผลิตเวชภัณฑ์ (OEM), กลุ่มผลิตภัณฑ์รักษาสุขภาพและชะลอวัยอยู่ที่ราว 256 ล้านบาท เติบโตขึ้นกว่า 15% เทียบช่วงเดียวกันปีก่อน จากผลิตภัณฑ์กลุ่มโปรไบติก
อาทิ Probac 7, Probac 10 Plus, PreBo , TS6, Probac Ultra Collagen และ Probac Mood ที่มีกระแสตอบรับที่ดีจากผู้บริโภคอย่างต่อเนื่อง อานิสงค์เทรนด์รักสุขภาพที่ยังมาแรง และมีแนวโน้มเพิ่มขึ้นอย่างมีนัยสำคัญ ขณะที่กลุ่มผลิตภัณฑ์ดูแลและส่งเสริมสุขภาพของสัตว์เลี้ยงเติบโตเกือบ 27% แตะ 215.8 ล้านบาท ตามยอดขายที่เพิ่มขึ้นของกลุ่มผลิตภัณฑ์อาหารสัตว์เลี้ยงภายใต้ตราสินค้า MARIA และ CHOO CHOO รวมไปถึงแชมพูรักษาโรคผิวหนังสำหรับสัตว์เลี้ยงภายใต้ตราสินค้า Dermcare MALASEB Shampoo นอกจากนี้ บริษัทฯยังรับรู้รายได้จากกิจการร้านขายยาภายใต้แบรนด์ “Lab Pharmacy” ปัจจุบันเปิดให้บริการแล้วรวม 21 สาขา เข้ามาเติมพอร์ตอีกกว่า 257 ล้านบาท
สำหรับค่าใช้จ่ายในการขายและบริหารอยู่ที่ราว 312 ล้านบาท เพิ่มขึ้น 65% เทียบช่วงเดียวกันปีก่อน ตามยอดขายที่เติบโตขึ้น และผลจากการรวมธุรกิจร้านขายยา ทำให้มีค่าดำเนินงาน, ค่าจ้างพนักงาน, ค่าเช่าร้าน และค่าการตลาด อาทิ การพัฒนาโปรแกรมการจัดการลูกค้าสัมพันธ์, การสร้างแบรนด์ Lab Pharmacy ให้เป็นที่รู้จักมากขึ้น, การตลาดออนไลน์ และการทำ Co-Promotion ร่วมกับคู่ค้าและพันธมิตรต่างๆ ส่งผลให้อัตรากำไรขั้นต้น (Gross Profit Margin : GP) อยู่ที่ 39.6% และอัตรากำไรสุทธิ (Net Profit Margin : NP) อยู่ที่ระดับ 8.8%
ดร.ตฤณวรรธน์ กล่าวเพิ่มเติมว่า แนวโน้มช่วงโค้งสุดท้ายของปียังคงสดใสต่อเนื่อง ผลักดันภาพรวมรายได้ทั้งปี 2565 เติบโตไม่ต่ำกว่า 1,600 ล้านบาท เดินหน้าสร้างสถิติสูงสุดครั้งใหม่ พร้อมเดินหน้าลุยตลาดสัตว์เลี้ยงทั้งในและต่างประเทศอย่างเต็มรูปแบบ ซึ่งปัจจุบันสามารถส่งออกไปได้แล้วหลายประเทศ อาทิ อินเดีย, เกาหลี และเวียดนาม
ส่วนความคืบหน้าการซื้อหุ้นสามัญ บริษัท นครพัฒน์ จำกัด ผู้ดำเนินธุรกิจโรงพยาบาลเอกชน ภายใต้ชื่อ “โรงพยาบาลนครพัฒน์” ขนาด 59 เตียง ในจังหวัดนครศรีธรรมราช ในสัดส่วน 50% ของจำนวนหุ้นทั้งหมดจากผู้ถือหุ้นเดิม คาดดำเนินการชำระเงินและโอนหุ้นแล้วเสร็จภายในเดือนพฤศจิกายนนี้ ซึ่งนับเป็นอีกก้าวย่างสำคัญในการต่อยอดสู่การเป็น ผู้นำธุรกิจสุขภาพแบบครบวงจร ตั้งแต่ต้นน้ำถึงปลายน้ำ สร้างการเติบโตก้าวกระโดด
ทั้งนี้ ปัจจุบัน IP แบ่งกลุ่มผลิตภัณฑ์ออกเป็น 7 กลุ่ม ประกอบด้วย 1.นวัตกรรมเวชภัณฑ์รักษาโรค (Pharmaceutical Innovation), 2.โภชนบำบัดเพื่อการรักษาสุขภาพและชะลอวัย (Wellness &amp; Anti-Aging Nutraceuticals), 3.เวชสำอางและนวัตกรรมความงาม (Cosmeceuticals &amp; Aesthetic Innovation), 4.ผลิตภัณฑ์ดูแลและส่งเสริมสุขภาพของสัตว์เลี้ยง (Companion Animal Healthcare), 5.ผลิตภัณฑ์ดูแลและส่งเสริมสุขภาพสำหรับปศุสัตว์ (Livestock Animal Healthcare), 6.ธุรกิจร้านขายยาแบรนด์ “LAB PHARMACY” ภายใต้ บริษัท Inter Pharmacy และกลุ่มธุรกิจล่าสุด 7. ธุรกิจโรงพยาบาลและคลินิก ภายใต้ บริษัท Inter Wellness